<ul><li>స్వేచ్ఛా నకలు హక్కుల్లో భాషా సాంస్కృతిక శాఖ ప్రచురించిన పలు పుస్తకాల విడుదల</li>
<li>తెలుగు వికీపీడియన్లకు సత్కారం</li></ul><p>ప్రజల కోసం తమ శాఖ ద్వారా రూపొందించిన పుస్తకాలను స్వేచ్ఛా నకలు హక్కుల్లో ఎవరైనా హాయిగా వాడుకునేందుకు వీలుగా కాపీహక్కులు విడుదల చేస్తున్నామని, ఈ పుస్తకాలన్నిటినీ ఈ విధంగా జాతికే అందిస్తున్నామని భాషా సాంస్కృతిక శాఖ సంచాలకులు మామిడి హరికృష్ణ తెలిపారు. తెలంగాణ తేజో మూర్తులు, కళా తెలంగాణం, స్మర నారాయణీయం, కొత్తసాలు, తొలిపొద్దు, పటం కథలు, ఆకుపచ్చని పొద్దుపొడుపు వంటి గ్రంథాలను, 36 మంది తెలంగాణ తేజోమూర్తుల వర్ణచిత్రాలను స్వేచ్ఛా నకలు హక్కుల్లో విడుదల చేయడం ద్వారా ఎవరైనా వాటిని వినియోగించుకోవడానికి, పంచుకోవడానికి అవకాశం లభిస్తుందని సదస్సు నిర్వాహకుడు, తెలుగు వికీపీడియన్ ప్రణయ్‌రాజ్ సంతోషం వ్యక్తం చేశారు. వీటిని తెలుగు వికీసోర్సు ద్వారా అందరికీ అందుబాటులోకి తెస్తామని తెలుగు వికీపీడియన్ డాక్టర్ రాజశేఖర్ పేర్కొన్నారు. తెలంగాణ భాషా సాంస్కృతిక శాఖ, డిజి"టెల్" తెలంగాణ సంయుక్తాధ్వర్యంలో డిజిటల్ మాధ్యమాల్లో తెలంగాణ సాహిత్యం, సంస్కృతి, కళలు, పండుగలు సదస్సు ఆఖరు రోజున భాషా సాంస్కృతిక శాఖ ప్రచురించిన పలు పుస్తకాలను స్వేచ్ఛా నకలు హక్కుల్లో విడుదల చేశారు. తెలుగు వికీపీడియా ద్వారా దాదాపు 13 వేల పైచిలుకు తెలంగాణ గ్రామాల వ్యాసాలను సర్వాంగ సుందరంగా విద్య వైద్యం ఆరోగ్యం మొదలైన సమాచారంతో పాటు జిల్లాల పునర్విభజన ప్రకారం ఖచ్చితమైన వివరాలతో పూర్తిచేశామని తెలుగు వికీపీడియన్ యర్రా రామారావు పేర్కొన్నారు. గ్రామగ్రామం నుంచి గుడినో, బడినో, మరేదైనా ప్రదేశాన్నో ఫోటో తీసి వికీమీడియా కామన్స్ ద్వారా అందిస్తే ఆయా గ్రామాల్లో ఫోటోలు కూడా చేరుస్తామన్నారు. సదస్సు నిర్వాహక బృంద సభ్యుడు, తెలుగు వికీపీడియన్ పవన్ సంతోష్ మాట్లాడుతూ గ్రామాల పేర్లపై శాస్త్రీయమైన రచనల ఆధారంగా గ్రామ వ్యాసాల్లో సమచారం చేరుస్తామని, ప్రధానమైన ఉద్యమాలు, చారిత్రక సంఘటనల్లో ఆయా గ్రామాలు పాలుపంచుకున్న తీరును వివరించే పరిశోధన రచనల ఆధారంగా గ్రామాల్లో సమాచారం చేర్చే ప్రయత్నం చేస్తున్నామని తెలిపారు. డిజిటల్ తెలుగు ఉద్యమకారుడు వీవెన్ మాట్లాడుతూ టీవీ మీద మనకు కనిపించే మెనూ నుంచి కార్ డ్యాష్‌బోర్డుల్లో కనిపించే అంశాల వరకూ సమస్తం తెలుగులోనే వచ్చిననాడే, ప్రతీ తెలుగువాడూ ఏటీఎంతో సహా ప్రతీ డిజిటల్ అంశాన్నీ తెలుగులో వినియోగించుకోగలిగిన నాడే మనకు నిజమైన డిజిటల్ విప్లవం వస్తుందని చెప్పారు.
</p><p>తెలుగు స్వేచ్ఛా విజ్ఞాన రచయితలకు సత్కారం
</p>
ఈ సందర్భంగా తెలుగు స్వేచ్ఛా విజ్ఞానమైన వికీపీడియా, ఇతర సోదర ప్రాజెక్టుల్లో స్వచ్ఛందంగా కృషిచేస్తున్న పలువురు వికీపీడియన్లను సత్కరించారు. తెలుగు వికీపీడియన్లు విశ్వనాథ్.బి.కె., రహ్మానుద్దీన్, మీనాగాయత్రి, భాస్కరనాయుడు, రామేశ్వరం, గుళ్ళపల్లి నాగేశ్వరరావు, సుజాత, శ్రీరామమూర్తి, వై.వి.ఎస్.రెడ్డి, కశ్యప్, అహ్మద్ నిసార్,మురళీమోహన్, ఆదిత్య పకిడె, అజయ్ బండి, వీవెన్, పవన్ సంతోష్, డాక్టర్ రాజశేఖర్, ప్రణయ్ రాజ్‌, యర్రా రామారావులను సన్మానించారు.
<a href="//commons.wikimedia.org/wiki/User:Adbh266" title="User:Adbh266">Adbh266</a>
<span class="int-own-work" lang="en">Own work</span>